Hlauparinn Baldvin Þór Magnússon setti í nótt nýtt Íslandsmet í 5000 metra hlaupi. Nýja Íslandsmetið er fimmti besti tími utanhúss í Evrópu í ár.
Baldvin Þór, sem er í Eastern Michigan-háskólanum í Bandaríkjunum, keppti á Bryan Clay Invitiational-mótinu í Azusa í Kaliforníu. Baldvin kom tíundi í mark í sínum riðli á 13 mínútum og 32,47 sekúndum og bætti hann Íslandsmet Hlyns Andréssonar, sem sett var síðasta sumar, um tæplega tíu sekúndur. Baldvin stórbætti einnig sinn besta árangur en besti tími hans í greininni fyrir hlaupið í nótt var 13 mínútur og 45 sekúndur, tími sem hann náði á EM U23 ára í fyrra. Árangur Baldvins í nótt er sá fimmti besti í 5000 metra hlaupi utanhúss í Evrópu í ár. Aðeins er tæpur mánuður frá því Baldvin komst í úrslit í 3000 metra hlaupi á HM innanhúss í Serbíu en hann sló Íslandsmetið í 3000 metrunum í febrúar og bætti þá skólamet Eastern Michigan-skólans.
Knattspyrnustjórinn Sean Dyche var í morgun rekinn frá enska úrvalsdeildarfélaginu Burnley. Þetta tilkynnti félagið fyrir hádegi. Dyche hefur verið við stjórnvölinn hjá Burnley síðustu 10 ár og tókst honum að halda Burnley í efstu deild sleitulaust frá árinu 2016. Nú blasir hins vegar við fall úr úrvalsdeildinni en Burnley er í 18. og þriðja neðsta sæti deildarinnar með 24 stig, fjórum stigum frá Everton sem er í öruggu sæti sem stendur. Átta leikir eru eftir af deildinni. Jóhann Berg Guðmundsson er leikmaður Burnley en hann hefur verið mikið meiddur á leiktíðinni og lítið spilað.
Keflavík og Tindastóll þurfa að mætast í oddaleik um það hvort liðið kemst í undanúrslit úrvalsdeildar karla í körfubolta. Tindastóll var 2-1 yfir í einvíginu fyrir leikinn í gær en Keflavík var sterkara liðið á heimavelli og vann 91-76. Hvort liðið hefur nú unnið tvo leiki og því mætast þau í oddaleik á Sauðárkróki á sunnudag.

Baldvin Þór Magnússon setti nýtt Íslandsmet í 5000 metra hlaupi á móti í Bandaríkjunum í nótt. 